钦定古今图书集成/明伦汇编/氏族典/第226卷 > 杨𢷋
## 钦定古今图书集成/明伦汇编/氏族典/第226卷 > 杨𢷋

按《周书杨𢷋传》，“𢷋字显进，正平高梁人也。祖贵，父猛，
并为县令。𢷋少豪侠。魏孝昌中，尔朱荣杀害朝士，城
阳王元征逃难投𢷋，𢷋藏而免之。孝庄帝立，徽乃出。
由是𢷋以义烈闻，擢拜伏波将军。从魏孝武入关，加
抚军、银青光禄大夫。时东魏迁邺，弘农为东魏守，𢷋
从太祖攻拔之。太祖以𢷋有谋略，堪委边任，乃表行”
建州事，转正平郡守。录前后功，封郃阳县伯，进授大
都督，加晋、建二州诸军事。保定四年，迁少师。其年，大
军围洛阳，诏𢷋率义兵出轵关。𢷋自镇东境二十馀
年，数与齐人战，每常克获，以此遂有轻敌之心。时洛
阳未下，而𢷋深入敌境，又不设备。齐人奄至，大破𢷋
军，𢷋遂降于齐。朝廷犹录其功，令其子袭。